Familie weier om ontbinde liggaam te begrawe(Argieffoto) Die familie van Rose Mosikare (60) weier om haar ontbinde liggaam te begrawe voordat die Mahikeng- provinsiale hospitaal hulle om verskoning vra en vergoed. Maroela Media het vroeër berig Mosikare se liggaam het ontbind nadat dit verlede maand in ’n yskaslaai geplaas is wat onklaar geraak het. Daar is glo aan Mosikare se familie gesê om haar so gou moontlik ná die ontbinding te begrawe waarna die saak aangeraak sal word. Joseph Mbaba, Mosikare se oom, sê egter nou sy kleinseun is in Februarie in dieselfde hospitaal oorlede nadat hy ’n operasie ondergaan het. “Die hospitaal het gesê ons moet hom begrawe terwyl hulle ondersoek sal instel na wat tot sy dood gelei het. Ons wag nou nog op die verslag,” sê Mbaba. Mosikare is op 6 September in die hospitaal opgeneem vir hoë bloeddruk en vermoedelik ’n kardiovaskulêre voorval. ’n Skandering is gedoen en sy is na die Tshepong-hospitaal in Klerksdorp oorgeplaas waar sy ’n operasie ondergaan het. Sy is daarna weer na die Mahikeng-hospitaal oorgeplaas, maar het op 25 Oktober vanjaar gesterf. Haar liggaam is in dié hospitaal se lykshuis gehou. Toe haar familie die volgende dag opgedaag het om haar na ’n begrafnisondernemer te neem, is hulle versoek om terug te keer ná ’n nadoodse ondersoek wat vir 27 Oktober geskeduleer is. Toe hulle die dag daarna terugkeer, het hulle vasgestel haar liggaam het reeds ontbind. Hulle het geweier om die liggaam in ontvangs te neem. Madoda Sambatha, LUR vir gesondheid in Noordwes, het vroeër gesê ’n voorlopige ondersoek het aan die lig gebring dat die liggaam ontbind het omdat dit die aand van 25 Oktober in ’n yskaslaai geplaas is wat onklaar geraak het. “Die familie het ’n formele klag ingedien. Die hospitaal het aanspreeklikheid aanvaar vir die voorval en het onderneem om berading aan die familie te verskaf.” Die betrokke beampte is ook voorlopig geskors.